НБА је одложила утакмицу Лејкерса против Клиперса, која је требало да се игра два дана након пада хеликоптера, 28. јануара, што је био први пут да је нека утакмица НБА лиге била отказана из било ког разлога од бомбашког напада на Бостонском маратону 2013, због којег је отказана утакмица Бостон селтикса. На дан 30. јануара, одиграна је прва утакмица у Стејплс центру након несреће, између Клиперса и Сакраменто кингса; Клиперси су одали почаст Брајанту прије почетка меча, док је Пол Џорџ био наратор видеа. Наредног дана, Лејкерси су одали почаст Брајанту и свима који су погинули у несрећи: церемонија је одржана на полувремену, Ашер је пјевао пјесму „Amazing Grace“, група Boyz II Men је изводила националну химну, Виз Калифа и Чарли Пут су заједно изводили пјесму „See You Again“, коју су првобитно изводили како би одали почаст Полу Вокеру, који је погинуо док је снимао филм "Паклене улице 7". Такође, прије почетка утакмице, Леброн Џејмс је одржао говор, а сваки играч у тиму најављен је са Брајантовим именом. Утакмица је била друга најгледанија у историји канала ESPN, са око 4,41 милионом гледалаца.